<classify> RAIS wa Zanzibar, Dk Ali Mohamed Shein amesema ili kutekeleza sera ya elimu bila malipo, serikali inaendelea na juhudi za kuimarisha miundombinu ya kielimu ili kwenda sambamba na mahitaji yaliyopo.Alisema hayo jana katika uwekaji wa jiwe la msingi Shule ya Msingi Kwarara, Wilaya ya Magharibi B Unguja. Alisema kutokana na ongezeko kubwa la wanafunzi hali inayotokana na kiwango kikubwa cha wakazi wa Zanzibar, serikali inalazimika kuongeza idadi ya madarasa shule za msingi na sekondari.Alisema ongezeko la watu kutoka 300,000 mwaka 1964 hadi milioni 1.5 imefanya kuwepo mahitaji makubwa ya madarasa huku baadhi ya shule zikiwa na wanafunzi wanaofikia 234 katika darasa moja. Alisema hivi karibuni serikali imeagiza madawati na madawati 44,000 kutoka nchini China na kubainisha kuwa nusu ya samani hizo zimewasili nchini na kugawiwa katika shule za msingi na sekondari zilizopo.Dk Shein alisema azma ya serikali ni kuwataka wazazi na walezi wa wanafunzi kutokuchangia huduma za kielimu shule za msingi na sekondari za vitabu na madaftari. Alisema lengo la serikali ni kuwaandaa vijana kielimu kuwa na wataalamu wa fani mbali mbali kuliwezesha Taifa kupata maendeleo ya haraka.Alisema uchumi wa Zanzibar unaimarika kadri miaka inavyosonga mbele kuokana na makusanyo mazuri ya mapato na kubainisha kuwa hivi sasa serikali inakusanya kati ya Sh bilioni 65 hadi 70 kwa mwezi, hivyo kumudu gharama za uendeshaji wa miradi mbali mbali ya maendeeo ikiwemo ya maji na barabara. Alisema hali hiyo imechangia kufanikisha azma ya serikali ya kusomesha wataalamu wa fani tofauti.Dk Shein aliipongeza Taasisi ya Good Neighbor ya Jamhuri ya Korea Kusini kwa kujenga shule hiyo. Waziri wa Elimu na Mafunzo ya Amali, Riziki Pembe Juma alisema wizara hiyo kwa kushirikiana na Ofisi ya Rais, Tawala za Mikoa na Serikali za Mitaa, Idara Maalumu na Vikosi vya SMZ na Jamhuri ya Korea Kusini italiendeleza jengo hilo katika awamu inayofuata. Waziri Pembe alimhakikishia Rais Shein kuwa huduma za kielimu pamoja na vitabu na madaftari zitaendelea kutolewa bure nchini kote ili kwenda sambamba na Sera ya Elimu.  <topic>: kitaifa 